Ситии быһыыта

(сиэр-туом туруоруутун сценарийа)

Саха Өрөспүүбүлүкэтин култуураҕа уонна духуобунай сайдыыга министиэристибэтэДьокуускайдааҕы А.Д. Макарова аатынан культура уонна искусство колледжа

Дьокуускай, 2024

**Ситии быһыыта (сиэр-туом туруоруутун сценарийа)** / Саха Өрөспүүбүлүкэтин култуураҕа уонна духуобунай сайдыыга министиэристибэтэ, Дьокуускайдааҕы А. Д. Макарова аатынан культура уонна искусство колледжа ; хомуйан оҥордулар В. В. Мыреева, М. Н. Винокуров ; сценарийы сурууйуу В.В. Петрова ; видеоҕа устуу, монтаж И.А. Семенов, М. М. Бережнов ; тыаһы-ууһу таҥыы С. П. Олесов, Р. А. Борисов ; компьютерга таҥыы М.А. Слепцова. - Дьокуускай : ЯККиИ, 2024. - 8 с.

Хомуйан оҥордулар М. Н. Винокуров, В. В. Мыреева.

Сценарийы сурууйуу В.В. Петрова.

Видеоҕа устуу, монтаж И.А. Семенов, М. М. Бережнов, А.С. Рожин.

Тыаһы-ууһу таҥыы С. П. Олесов, Р. А. Борисов.

Компьютерга таҥыы М.А. Слепцова.

СЦЕНАРИЙ

**«Ситии быһыытын сиэрэ-туома»**

**Оруолларга:**

**Ойуун** – Антонов Дьулус.

**Маайа** (хат буолбут 17 саастаах эдэр кыыс) – Капитонова Мичийэ.

**Уйбаан** (дьиэлээх тойон, 35 саастаах эр киһи) – Леонтьев Ваня.

**Ньукуус** (Уйбаан биитэ, 15 саастаах) – Иванов Аман.

**Балбаара** (Уйбааннаах, Ньукуус ийэтэ, аҕамсыйбыт дьахтар) – Петрова Кристина.

Туттуллар тэриллэр: үс талах олоппос, остуол, ынах хара тириититтэн хатыллыбыт икки ситии быа,алта сүөһү хара очоҕоһо, дөлүһүөн уга, хара таас, олбох…

*Уот хараҥа*

*Уот оҥкучах хаһа сылдьар Ньукууска тыгар, балаҕан иһэ аргыый сырдыыр. Маайа уонна Балбаара остуолга очоҕос сууйа тураллар, долгуйбут, түбүгүрбүт дьүһүннээхтэр.Сууйан бүтэллэр.*

**Балбаара:** Чэ, мэ, ылан уур.

*Балбаара уолугар Ньукууска чугаһыыр.*

**Балбаара:** Дьэ, бу кырдьаҕас эппитинэн оҥкучаҕы хастыбыт. Хатыай, дьөлөһүөнүҥ угун, тааскын уур. Нохоо, оттон эн кырдьаҕас кэллэҕинэ илии-атах буолан көмөлөһөөр.

**Ньукуус:** Cөп, ийэ, өссө тугу бэлэмниибин?

**Балбаара:** Бүппүккэ дылы, барыта бэлэм курдук.

*Маайа тааһы, дьөлөһүөн угун хаһыллыбыт оҥкучах аттыгар уурар. Эмээхсин оһоҕун буккуйар.*

*Ыт үрэр. Ньукуус ааны өҥөйөн көрөр.*

**Ньукуус:** Кэллилэр.

**Балбаара:** Чэйгэр чохто тарт, кэллилэр.

*Уйбаан уонна ойуун балаҕаҥҥа киирэллэр, дьиэлээхтэр көрсөллөр.Уйбаан ойуун дүҥүрүн ылан оһох аттыгар куурда уурар.*

**Балбаара:** Дорообо, кырдьаҕас. Киир-аас.

*Таҥаһын устан уураллар*

**Маайа:** Кырдьаҕас, кэлэн манна олорон итиитэ киллэрин.

*Ыскааптан хостоон ууламмыт испиири иһэрдэллэр, ас маанытынан остуол тардаллар.*

**Ойуун:**Тоойуом, элбэх аһы тардыма. Айанныам иннинэ улаханнык үссэнээччим суох.

**Уйбаан:** Кырдьаҕас, эн эппиккинэн барыта бэлэм буолла, кыһаллан тэриннибит.

**Ойуун:** Барыта бэлэм буоллаҕына, билигин саҕалыахпыт.

*Ойуун таҥнарыгар эр киһи илии-атах буолар,кыырыыга бэлэмнэнэллэр,оһох иннигэр олбох уураллар.*

**Ойуун:** Эһиги манна олбохто аҕалынан олоруҥ. Бэлэмнээбит очоҕоскутун, ситиигитин аҕалыҥ.

*Эмээхсин очоҕоһу, ситиини, аҕалар. Дьахтардаах эр киһи оһох утары талах олоппоско олороллор. Эдэр уол ойууҥҥа оһоҕостоох чабычаҕы, ситиини аҕалан биэрэр. Ойуун дьахтарга, эр киһиэхэ истэрин аллараа өттүгэр үс очоҕоһу, ол үрдүгэр үс эриэн ситии быаны баайар.*

**Ойуун:** Бу сүөһү хара очоҕоһугар кир-хах, абааһы дьайа иҥнин. Хара ынах түүтүттэн хатыллыбыт быа, хара дьай хаайыыта буоллун.

*Кыырыы саҕаланар, ойуун аал уот иннигэр олбоххо олорон алгыс этэр, уоту аһатар.*

**Ойуун:** Аал уотум иччитэ,

Бырдьа бытык,

Хатан тэмиэрийэ,

Чүүччү кыламан,

Саалыр Чанчык,

Тойон Эһэкэм!

Туойар тойукпун иһиллээн,

Алгыыр алгыспын истэн

Аарыгырар ааҥҥын аһан кулу.

Иэримэ дьиэ иччилэрэ,

Дьиктиргии көрөн соһуйумаҥ,

Киэҥ тиэргэн иччитэ,

Туора көрөн соһуйума,

Иирэр төрдүттэн илбистэнэн,

Аччарай адьарайы арааран,

Көлдьүүн үөрдэри күөйэн,

Үүрэр түүнүм буоллун!

*Үөрдэрин ыҥырар алгыһа*

О-о-о-о-о!

Дөрбөө дүҥүрбүн

Туора тутан

Айгыстар күнүм буолла!

О-о-о-о-о-о-о-о-о!

Үҥэр таҥараларым,

Истэр кулгаахтарым,

Көрөр харахтарым,

Көтөр кынаттарым,

Сүүрэр атахтарым,

Күлэр эмэгэттэрим,

Бэттэх, бэттэх буола, тардын!

О-о-о-о-о-о!

(*Бөрөлүү улуйар, суордуу хаһыытыыр. Сытырҕыыр, чарапчыланар,көрүүлэнэр*)

Күөбүллээх көмүс уйаҕыт,

Абыраллаах аан алаһаҕыт иһигэр

Сиэмэх арбыйа тиистээх обургу

Устээх хара чуоҕур оҕус тыһаҕаска дьүһүн кубулунан

Саһан хорҕойо сытар эбит!

О-о-о-о-о!

*Ойуун дүҥүрүн эр киһиэхэ биэрэр, кутурар,оҕус буолан кубулунан абааһыны кытта киирсэр, харсар. Дьахтардаах эр киһи ахталарын аннынан ааһар. Абааһыны кыайан киэлитигэр киллэрэр уонна оҥкучахха баран өҕүйэн таһаарар,ол кэннэ онно үтэйэр. Ол кэннэ арыый бэйэтигэр кэлэн кигинэйэ-кигинэйэ очоҕостору быһан ункучахха быраҕар.*

Аан туман тыыннаах

Адьарай бииһэ,

Эргийдэххинэ иэччэҕин эмтэрийдин,

Хайыстаххына хаалдьыгын хайыннын!

Сылдьар аартыгын өрүү кириэс бүөлэннин!

*Диэт хара тааһы, дьөлөһүөн хатыытынан бүөлүүр.*

**Ойуун:** Аны орто дойдуну сырайданыма!

Баһыҥ саллайдын, кутуругуҥ купчуйдун,

Букатыннаахтык дьүгэлийдэҕиҥ буоллун!

*Ойуун уокка кэлэн үрүҥ сиэл быраҕа-быраҕа алҕыыр.*

**Ойуун:** Сындылҕаннаах сырыым сатанна,

Айгыстыбыт айаным табылынна!

Үүт нуурал олох тустэннэҕэ буоллун,

Дьоллоох олох туорэҕэ олордоҕо буоллун!

*Эмээхсин оһох таһыгар олоппос аҕалан уура охсон биэрэр.Эр киһи быраатыгар дүҥүрүн биэрэр, ол кэннэ табаах көрдөөн тардар.*

*Ол кэннэ ойуун ситии быаны дьахтарга биэрэр.*

**Ойуун:** Дьэ, сиэрбит-туоммут табылынна, ити ситиини оҕоҥ биһигэр баайаар.

*Уот хараҥарар*

*Видео матырыйаалга сыһыарыы*

Ситии быһыыта (сиэр-туом туруоруутун сценарийа)

**Хомуйан оҥордулар**

**Мыреева Василиса Вячеславовна, Винокуров Михаил Николаевич**

**Дьокуускай, «ДьКуоИК», 2024**